b'\n_START_ARTICLE_\nUjedinjenje Italije\n_START_SECTION_\nStvaranje Kraljevine Italije\n_START_PARAGRAPH_\nItalija je i nakon 1848. godine ostala podijeljena, no svijest o pripadnosti jednoj naciji je sve vi\xc5\xa1e ja\xc4\x8dala me\xc4\x91u Talijanima. Tako\xc4\x91er, zbog jakog gospodarskog razvoja u sjevernoj Italiji, potreba za jedinstvenim tr\xc5\xbei\xc5\xa1tem, tj. za ujedinjenjem talijanskih dr\xc5\xbeava se poja\xc4\x8davala._NEWLINE_Kraljevina Sardinija (Pijemont) bila je gospodarski najrazvijenija. Zbog toga je grof Camillo Benso di Cavour, pijemontski predsjednik vlade, nastojao, uz pomo\xc4\x87 Francuske, sjediniti talijanske dr\xc5\xbeave. Kada su se Napoleon III. i Cavour odlu\xc4\x8dili na rat protiv Austrije, Lombardija i Venecija su trebale pripasti Pijemontu, a Nica i Savoja Francuskoj. God. 1859. kod Solferina Austrija je pora\xc5\xbeena. Kraljevina Sardinija je uspje\xc5\xa1no pobijedila Austriju u Drugom ratu za nezavisnost Italije \xc4\x8dime je Kraljevstvo Lombardije i Venecije oslobo\xc4\x91eno austrijske vlasti. U Krimskom ratu je kraljevina zadobila kao saveznike Britaniju i Francusku koji su joj pomogli u ostvarenju mogu\xc4\x87nosti ujedinjenja Italije. Budu\xc4\x87i da je Sardinija ovisila o francuskoj za\xc5\xa1titi, 1860. je ustupila Francuskoj dio teritorija kako bi odr\xc5\xbeala povoljne odnose. Napoleon se iznenadno povukao iz rata, te su Talijani, nezadovoljni time, razvrgli savez s Francuskom. U isto vrijeme u Parmi, Modeni i Toskani dolazi do ustanka i one se 1860. priklju\xc4\x8duju Pijemontu. Nastavljaju se revolucionarni pokreti i te\xc5\xbenje talijanskih dr\xc5\xbeava za sjedinjenje s Kraljevinom Sardinijom._NEWLINE_God. 1860. u Napuljskom Kraljevstvu izbija ustanak na \xc4\x8dije \xc4\x8delo staje Giuseppe Garibaldi. Tako je sru\xc5\xa1ena apsolutna vlast Burbona u Napulju. Da bi poku\xc5\xa1ao umanjiti zna\xc4\x8daj Garibaldijevog republikanskog pokreta za ujedinjenje, Cavour organizira pobune u Papinskoj dr\xc5\xbeavi, te kasnije iskori\xc5\xa1tava te pobune kao izgovor za napad na tu zemlju. Iako je ovaj napad izazvao nezadovoljstvo me\xc4\x91u katolicima, Cavour je invaziju opravdavao kao poku\xc5\xa1aj za\xc5\xa1tite Rimokatoli\xc4\x8dke Crkve od protusve\xc4\x87enski nastrojenih Garibaldijevih republikanaca. Na kraju je samo manji dio Papinske dr\xc5\xbeave oko Rima ostao pod kontrolom pape Pia IX. Unato\xc4\x8d razlikama, Cavour je 1860. dopustio priklju\xc4\x8denje Garibaldijeve ju\xc5\xbene Italije Pijemontu i Sardiniji. Tako je 1861. god. stvorena Kraljevina Italija._NEWLINE_Kralj Kraljevine Sardinije, Viktor Emanuel II. iz Savojske dinastije progla\xc5\xa1en je kraljem Italije.\n_START_SECTION_\nPripajanje Venecije i Papinske dr\xc5\xbeave\n_START_PARAGRAPH_\nNakon ujedinjenja ve\xc4\x87eg dijela Italije, napetosti izme\xc4\x91u monarhista i republikanaca dosegle su svoj vrhunac. U travnju 1861. Garibaldi je u\xc5\xa1ao u talijanski parlament optu\xc5\xbeuju\xc4\x87i Cavoura za podjelu Italije i spominju\xc4\x87i mogu\xc4\x87i gra\xc4\x91anski rat izme\xc4\x91u njegovih snaga na jugu i kraljevskih snaga na sjeveru. Dva mjeseca kasnije Cavour umire i tijekom ovog razdoblja politi\xc4\x8dke nestabilnosti Garibaldi biva uhi\xc4\x87en 1862. godine._NEWLINE_Godine 1866., pruski premijer Otto von Bismarck nudi Viktoru Emanuelu II. savez s Pruskom u Austrijsko-pruskom ratu. Za uzvrat Pruska bi dopustila pripojenje Venecije Italiji, koja je dotad bila pod austrijskom kontrolom. Time je po\xc4\x8deo Tre\xc4\x87i rat za nezavisnost Italije u kojem slabo organizirana talijanska vojska nije imala previ\xc5\xa1e uspjeha protiv Austrije, ali je zbog pruske pobjede 1866. godine, omogu\xc4\x87eno pripajanje Venecije Italiji. Time je jedino Rim ostao izvan ujedinjene Italije._NEWLINE_Godine 1870., izbio je Francusko-pruski rat, zbog \xc4\x8dega su Francuzi povukli svoje snage iz Rima. Pruskom pobjedom nad Francuskom, Italija je dobila mogu\xc4\x87nost zauzimanja Papinske dr\xc5\xbeave, koja je bila pod francuskom za\xc5\xa1titom. Time je zavr\xc5\xa1en proces ujedinjenja Italije, nakon \xc4\x8dega je Rim postao prijestolnica jedinstvene dr\xc5\xbeave._NEWLINE_Gospodarsko stanje u ujedinjenoj Italije bilo je iznimno lo\xc5\xa1e: industrija i prijevoz su bili lo\xc5\xa1e razvijeni, zemljom je vladalo iznimno siroma\xc5\xa1tvo (pogotovo u ju\xc5\xbenom dijelu) i nepismenost, a samo mali broj bogatih Talijana imali su pravo glasa. Pokret ujedinjenja uvelike je ovisio o potpori stranih snaga._NEWLINE_Nakon zauzimanja Rima od francuskih snaga Napoleona III. 1870. godine, odnosi izme\xc4\x91u Italije i Vatikana ostali su napeti idu\xc4\x87ih \xc5\xa1ezdeset godina, a pape su sebe smatrali zarobljenicima unutar Vatikana. Rimokatoli\xc4\x8dka Crkva \xc4\x8desto se protivila odlukama talijanske vlade i pozivala katolike da ne glasaju na izborima. Tek 1929. uspostavljeni su normalni odnosi izme\xc4\x91u Italije i Vatikana.'